Pentru realizarea programului social, atât de bine chibzuit de îndrumătorul Suprem 
al Naţiunii, ca şi'pentru propăşirea înaltelor idei de patriotism activ, de respect individual 
şi de demnitate naţională — pe care trebuie s’o menţinem şi s’o apărăm contra oricărui 
atac — a imita experienţa americană, prin crearea unei Facultăţi de Ştiinţe Sociale, care 
să înglobeze Şcoală de Asistenţă socială (pentru bărbaţi şi femei — fără a sustrage 
acesteia, din cauza egidei universitare, autonomia ei administrativă) constituie un 
imperativ categoric, insistent cerut atât de necesităţile actuale cât şi de evoluţia socială 
a Ţării noastre, care incontestabil, a intrat în faza celui mai contructiv naţionalism. 

Dacă intr’adevăr ideile sunt îndreptarul transformărilor sociale atunci străduinţele 
depuse de către Prof. Guşti pentru creearea Facultăţii româneşti de ştiinţe sociale 11 ), tre¬ 
buie să dea roadele lor, tot aşa precum în America, visul unui Lester Ward 
şi a unui F. H. Giddings a devenit, după 30 ani, o realitate de cea mai mare utilitate 
în acţiunea de organizare a naţiunii americane. 

CHRISTINA GALITZl 


TEORIA ABISALĂ A D-LUI LUCIAN BLAOA'> 


Am avut prilejul, până acum, să deplângem lipsa unei suficiente informaţii despre 
satul românesc. Mai mult decât atât: greşala hotărâtoare, care îi face pe mulţi să creadă 
că participarea la un fenomen este o sursă de informaţie corectă, copilăritul la sat impli¬ 
când pătrunderea în tainele satului. Nu e mai puţin adevărat însă, că această critică nu 
atinge decât tangenţiâl pe d-1 Blaga, căci d-sa nu este, în primul rând, un constructor 
de teorii pe material românesc şi nici nu are drept scop principal lămurirea fenomenului 
românesc. Ci d-sa este urmărit de viziunea unei vaste teorii a stilului, înţeleasă ca o 
teorie de filosofie a culturii. Dacă satul românesc apare şi el în scrierile d-sale, apoi 
este mai mult ca o exemplificare ce se adaugă la şirul altora şi care aparţin, indiferent, 
culturii indice, barocului, culturii egiptene, germane etc., etc. Este şi firesc lucru, căci teo¬ 
ria d-lui Blaga este o teorie generală, deci abstractă şi universal valabilă, inspirându-se 
din şi aplicându-se pe oricare fenomen cultural, fie el românesc sau de pe alte meleaguri. 

In ce ne priveşte vom restrânge însă zarea preocupărilor noastre la cultura româ¬ 
nească, punând accentul pe sat, în primul rând. Aceasta nu înseamnă că vom putea lăsa 
de o parte, teoria generală a stilului pe care o foloseşte d-1 Blaga ca pe o unealtă proprie 
de cercetare a culturilor, căci d-1 Blaga studiază şi satul românesc cu ajutorul aceleiaşi 
unelte. Teoria d-sale ne interesează deci, pentru că rezultatele studiului său asupra satu¬ 
lui românesc, vor fi bune sau rele şi măsura în care unealta teoretică folosită va fi fost 
bună sau rea. 

Cerem deci, îngăduinţa cetitorului şi rugăm să fim iertaţi dacă ne vom abate câtva 
timp pe câmpul abstracţiilor filosofice, pentru ca să expunem miezul teoriei d-lui Blaga, 
pe câţ vom putea mai credincios şi mai clar. 

încercarea nu va fi uşoară nici pentru noi, deoarece însăşi gândirea d-lui Blaga nu 
este atât de uşoară ! Metoda sa de expunere — şi pe cât se pare şi cea de elaborare — este 


u ) Guşti D, „Sociologia militans", Bucureşti. Editura Institutului Social Român, 1934, pp. 610, Seria A: Studii şi 
Contribuaţiuni, 3, pp, III — XII, 

l ) După analiza, din numărul acesta al revistei şi cel trecut, a metodei şi a teoriei d-lui Lucian Blaga, vom des- 
bate în numerele viitoare problema satelor noastre, a culturii lor şi problema culturii româneşti orăşeneşti. 


io 





dramatică. Aci stă, de sigur farmecul deosebit al scrierilor sale: cetindu-le, ai impresia că 
stai de faţă la naşterea lirică a gândirii, care se desvoltă dialectic, din ea însăşi, dând 
luptă cu zgura faptelor, grăbită să ajungă la scop, căzând sub povară, zburând în meta¬ 
fore sau făcând popas în lucide luminişuri deschise în haos. Dar tot aci stă şi greutatea, 
aproape de neînvins, a exegetului care se trudeşte să ajungă la înţelegerea, seacă şi rece, 
a gândului, fără de contradicţiile dramatice ale laborioasei sale naşteri: veşnic te pânde¬ 
şte primejdia să iei ad-literam ceeace nu poate fi decât metaforă, veşnic te surprinzi gata 
să crezi în cele o mie şi una de poveşti fermecate pe care le întâlneşti în cale. 

Totuşi, vom încerca. Iar dacă uneori vom sta la îndoială, vom da textele contrazi¬ 
cătoare, ele înşile, astfel ca cetitorul să le poată singur judeca. 

Teoria maicilor stilistice. Am mai spus că d-1 Lucian Blaga socoteşte stilul ca pe 
un fenomen esenţial al unei culturi. Este vorba aci, nu numai de un fel de a fi al operilor de 
artă, ci de ceva care îşi pune pecetea pe absolut orice faptă omenească, nicăieri şi în ni¬ 
mic neputând exista un vid stilistic (I, 8). Deci nu numai arta, ci şi metafizica, religia, 
credinţele, instituţiile şi structurile sociale (I, 11, 139,162), adică întreg domeniul filo- 
sofiei, teologiei şi sociologiei, cunoaşte o cuceritoare lege, un atotputernic stăpân: stilul! 

Ei bine, d-1 Blaga crede a găsi explicaţia definitivă a acestui stil. Şi anume: stilul 
este efectul unui proces psihologic subconştient. Repetăm: analiza vieţii sociale înseamnă 
analiza stilului ei; iar analiza stilului înseamnă analiza subconştientului. 

Ceea ce deci sociologia rezolvă, cu metodele ei multiple, se rezumă pentru d-1 
Blaga Ia o chestiune de laborator de psihologie, la o analiză abisală a sufletului omenesc. 

O teorie asemănătoare formulase şi Freud, care şi el socotea cu putinţă o „psiha¬ 
naliză" a societăţii, adică o analiză a fenomenelor subconştiente colective, care i se pă¬ 
reau a determina societăţile omeneşti. D-1 Blaga vede însă în subconştient altceva decât 
Freud. 

în teoria psihanalizei freudiene conţinutul subconştientului îşi are izvorul în anume 
gânduri, dorinţi şi porniri care, fiind izbite de o interzicere a censurii morale sau sociale, 
sunt alungate din câmpul conştiinţei omeneşti şi silite să se refugieze în subconştient. 
Acest subconştient apare deci ca o ţară de surghiun a tutulor „refulărilor" psihice. 

Dar toate aceste refulări, care alcătuesc conţinutul subconştientului, încearcă eva¬ 
dări din ţara lor de surghiun, tinzând a străbate din nou la lumina conştiinţei. Neîndrăz¬ 
nind totuşi a se înfăţişa ca atare, pentru a nu fi recunoscute şi din nou ostracizate de 
către censură, refulările caută a se deghiza, a se costuma în aşa fel încât să fie de nere¬ 
cunoscut. Conţinutul subconştientului trece deci în conştient, printr’un proces numit al 
„sublimării^ îndelung analizat de Freud. 

Acest mecanism psihologic nu este însă primit, tale quale, de către d-1 Blaga. D-sa 
găseşte altă origine conţinutului subconştientului şi, în al doilea rând, un alt mecanism de 
trecere al acestui conţinut psihic, din domeniul subconştientului în acela al conştiinţei. 

Teoria categoriilor subconştiente apriori. Subconştientul d-lui Biaga nu se al- 
cătueşte din elemente ostracizate de conştient, nu este o ţară de surghiun a conştientului, 
ci este o parte din psihicul omenesc care e dotat cu un conţinut şi structuri proprii şi de 
sine stătătoare. Subconştientul se clădeşte deci cu ale sale dintru ale sale şi se află 
structurat după legi proprii. Deci, ceea ce la Freud era rezultatul unor împrumuturi din 
domeniul conştientului, o selecţie a unor elemente neplăcute din vieaţa psihică conştien¬ 
tă, pentru d-1 Blaga este un domeniu care nu are nicio legătură cu conştientul şi nici cu 
experienţa propriu zisă: adevărate categorii quasi kantiene, existând aprioric. 

Analizând acest domeniu autonom al subconştientului, d-1 Blaga îl găseşte alcătuit 
din următoarele conţinuturi şi structuri, pe care d-sa le numeşte „determinante stilistice ‘L 

1. Subconştientul îşi creează o anume viziune despre spaţiu şi despre timp (de pildă 
Românii au un spaţiu ondulat „mioritic"). 

2. Subconştientul pune anumite accente axiologice, adică preţueşte în anume fel 
acest spajiu şi timp (de pildă Românii sunt împăcaţi cu spaţiul şi timpul lor). 

3. Subconştientul ia anumite atitudini de mişcare faţă de spaţiu (catabazic, adică 
de retragere, anabasic, adică de înaintare sau neutru, adică de stare pe loc: Românii iau 
atitudinea anabasică: legănata înaintare ondulată). 

4. Subconştientul încheagă totul conform unor anumite năzuinţe formative (de pildă 
„stihialul" e românesc). 

La aceste patru determinante stilistice principale, se mai pot adăuga un „şirag" în¬ 
treg. Astfel în volumul II, cu prilejul unei analize mai amănunţite a fenomenului româ¬ 
nesc, mai întâlnim cu valoare de determinante stilistice : 

5. categoria organicului, determinantă stilistică a ortodoxiei. 

6. Sofianicul „cea mai importantă determinantă stilistică a ortodoxiei" (II 79), ba 
chiar şi a artei, filosofiei, vieţii sociale etc, (II, 90, 105, 190). D-l Blaga o numeşte şi „me¬ 
tafizică latentă", (II, 146). 

7. Dragostea de pitoresc, (II, 146). 

8. un complex de determinante în ornamentică : măsura, discreţia, geometrismul 
static, năzuinţa stihială, orientarea spre nuanţă, (II, 161). 

9. D-l Blaga vorbeşte şi de o „gândire mitică", „fenomen primar care nu cerşeşte 
altă explicaţie" (II, 117), numită şi „mentalitate creatoare de mituri", de o „sfială magică 
de reprezentarea chipului omenesc" (II, 157), de o „tendinţă schismatică atât de generală 
în Europa, dar mai puţin acută în cadrul ortodoxiei, şi-şi găseşte la români, spre deose¬ 
bire de ruşi, un ventil în creaţiile de imaginaţie" (II, 121-122), de un „simţ metafizic po¬ 
pular" (120) şi de un „misticism latent popular" (II, 145). 

Cele înşirate la punctul 9, nu sunt decât incidental citate, fără să se poată vedea 
clar dacă într’adevăr sunt şi ele determinante stilistice ori nu. In tot cazul nu este vorba 
de determinante stilistice dintre cele hotărîtoare. 

Există deci „un număr impunător" (II, 6), de asemenea determinante stilistice, care 
sunt independente unele de altele, factori discontinui de aproape egală importanţă, acţi¬ 
onând paralel şi care adunându-se laolaltă divers, dau naştere unor „complexe abisale", 
numite „mătci" sau „matrici stilistice, (cf. complexele freudiene). 

Fiecare din aceste determinante stilistice, precum şi complexele lor au un caracter de o 
„remarcabilă statornicie şi rezistenţă" (II, 6). „Matca este deci relativ atemporală, o substanţă 
în mare măsură neatinsă de contingenţele vremelnice şi istorice". Astfel de pildă în ceea ce 
priveşte poporul românesc, dacă „graiul românesc a putut să evoluieze şi să îndure mu- 
taţiuni; peisajul geografic chiar, a putut să fie inconstant, ceeace s’a păstrat, cu stator¬ 
nicie de cleştar a fost, dincolo de graiu şi de peisaj, spaţiul matrice" (II, 27). 

Deci această „sinteză supremă a geniului unui întreg popor" poate fi socotit că a 
„rămas acelaş prin cel puţin zece veacuri" (II, 142). 

Teoria dubletelor şi a personanţei. Dat fiind faptul că subconştientul, pentru d-l 
Blaga, nu este alcătuit din refulări, cum este teoria freudiană, trecerea conţinutului sub¬ 
conştientului la lumina conştiinţei se poate face direct, fără de „sublimări" şi „deghizări". 
Cele două părţi alcătuitoare ale psihicului omenesc, subconştientul şi conştientul, stau în 
relaţii statornice directe, cel dintâi cedând conţinutul său celui de al doilea, netălmăcit, 
prin aşa numitul proces de „personanţă", care dă naştere unui „dublet" conştient. Fiecare 
determinantă subconştientă îşi creează deci, prin personanţă, un frate geamăn, un dublet 
conştient care este creatorul stilului. 

Teoria vârstei şi a sexului adoptiv. Pe temeiul aceleiaşi matrice stilistice pot naşte 
mai multe stiluri. Intre stil şi matcă nu există deci o legătură cauzală. Teoria d-lui Blaga 
este numai „funcţională", adică socoteşte stilul născându-se în funcţiune numai de această 
matrice şi de dubletul ei conştient. Astfel, în teorie generală, oricărei mătci stilistice îi pot 
corespunde, esenţial, două feluri de stiluri, stilul minor şi stilul major, datorită unei în- 

t^mplări foarte ciudate, care se petrece de sigur tot în subconştient, fără însă a face parte 
din complexul matricei stilistice. Anume: oamenii pot adopta vârste deosebite. De pildă 
pot adopta vârsta copilăriei: în cazul acesta cultura lor va fi de stil minor. Dar pot 
adopta şi vârsta maturităţii: cultura lor va fi de stil major. Există chiar şi un „sex adoptiv", 
ceea ce dă naştere unor culturi majore femenine sau bărbăteşti şi unei culturi minore fe- 
menine sau bărbăteşti. 

Vom trece de îndată la analiza mai de amănunt a acestor teorii. Şă reţinem însă de 
pe acum atitudinea centrală a d-lui Blaga: analiza abisală (asemănătoare, şi totuşi nu, 
cu psihanaliza) este în măsură a ne arăta geneza stilului, adică însăşi secretul culturilor 
omeneşti. 

In treacăt fie spus, d-1 Blaga pare uneori a se abate de la această explicare 
„prăpăstioase a lumii, sau mai bine zis „abisală*!. Astfel d-sa ne spune că „complexul 
determinantelor în ornamentică" „constitue o constelaţie care figurează o singură dată pe 
cerul duhului uman", şi care se constată „pe un podiş înalt şi eterat" (II, 161-163), putân- 
du-se supune doar unei „analize spectrale" (terminologie de data aceasta, nu Freud, ci 
Keyserling) (II, 171). Şocotim însă că este vorba de simple metafore, care nu trebuesc 
luate decât ca atare: teoria d-liţi Blaga rămâne tot aceia, a psihologiei abisale. 

Teoria mediului şi autonomia subconştientului. Nu ar avea nici-un rost să intrăm 
mai adânc într’o discuţie de psihologie. Aşteptăm ca cei în drept să ne spună ce cred 
despre această nouă psihologie a subconştientului. 

în ce ne priveşte vom remarca numai că avem de a face cu o teorie hotărît anti- 
sociologică. 

De ce afirmăm aceasta? Pentrucă sociologia caută, ca o biată ştiinţă pozitivă ce 
este, să urmărească seria întreagă a înrâuririlor, naturale sau sociale, care apasă asupra 
oricăror fenomene petrecute în societate. Sociologia, cel puţin în partea sa genetică, nu 
este decât o'teorie a mediilor condiţionante. 

D-1 Blaga însă construeşte întreaga sa teorie tocmai în vederea unei putinţi teore¬ 
tice de a se lepăda de această „teorie a mediului". Mai mult decât atât, d-sa afirmă că 
are misiunea de a elibera un certificat de deces acestei „teorii a mediului". într’adevăr 
dacă matca stilistică este o categorie autonomă, care nu suferă înrâuriri externe şi dacă 
toata cultura este determinată de această matcă autonomă, sociologia culturii trebue să 
se socotească pierdută. 

Numai că d-1 Blaga nu este cel dintâi care îşi asumă misiunea de ofiţer de stare ci¬ 
vilă, constatator al morţii ştiinţei. Iar certificatele acestea de deces, pe care le dau filosofii 
grăbiţi, ştiinţei şi metodelor ei, se dovedesc a fi_cel puţin premature, dacă ne e în¬ 

găduit să vorbim ca Mark Twain. 

Şă analizăm de pildă valoarea acestui ultim certificat de deces, care omorând „teo¬ 
ria mediului" omoară şi „sociologia" şi pe care cu atâta bunăvoinţă ni-1 eliberează d-1 
Blaga. 

Şă pornim analiza, de acolo de unde porneşte însăşi gândirea d-lui Blaga, adică de 
la o anume şcoală germană faţă de care autorul analizat se află în disidenţă. 

O întreagă serie de cercetători germani ai morfologiei culturii pe care d-1 Blaga îi 
citează deseori, rezumându-le tezele (Frobenius, Şpengler, Riegl, Worringer) pornesc de 
la un foarte interesant punct de vedere: acela că orişice stil presupune pare că un anume 
peisaj, potrivit unui anume sentiment al spaţiului pe care îl au oamenii feluritelor pămân¬ 
turi ale lumii: „în cântecul rusesc descoperim, ca fundal, planul infinit al stepei; într’un 
cântec alpin, spaţiul înalt şi abrupt ca profilul unui fulger, al marelui munte; într’un dans 
argentinian, melancolia fierbinte a cărnii stârnită solar în omul ce aşteaptă deslegarea de 
o tensiune interioară în mijlocul pampelor sudamericane" etc. 

Este deci vorba aci de o tălmăcire sufletească a unui peisaj geografic, de crearea 
unei anume psihologii etnice prin permanenta influenţă a unui mediu geografic : deci de 
o teză de anthropogeografie sau, mai bine zis, de o sociologie parţială materialistă cosmo- 


1 ? 




îogică. 'J'eoria e ispititoare. în aproximaţiile ei foarte îargî, poate îi uneori şi sugestiv^. 
Desăvârşit incontrolabilă, ea oferă fiecăruia o temă care poate fi la infinit variată după 
talentul poetic pe care îl are. 

D-î Blaga, profund influenţat de toată această şcoală a morfologiei culturii, proce¬ 
dează la o aspră critică a teoreticienilor, mai sus amintiţi, pe care îi acuză, nu de a fi for¬ 
ţat nota afirmând teza existenţei unui spaţiu latent în fiecare cultură, ci dimpotrivă de a 
nu fi dat destulă importanţă acestei descoperiri, ceeaceîi face să „recadă, fără să-şi dea 
seama de la nivelul înalt şi anevoie cucerit al filosofiei culturii, la acel al teoriei mediului». 

Unul din argumentele cele mai de seamă a d-lui Blaga este şi observarea faptului 
că în sânul aceluiaşi peisagiu geografic pot coexista mai multe culturi deosebite. Aceasta 
nu îl duce însă la concluzia că, în afară de mediul geografic, în crearea culturii mai inter¬ 
vine şi rasa, organizarea socială şi istoria ei, „sentimentul spaţiului» ca un fundal comun 
fiind inexistent, ci din potrivă, că există mai multe asemenea fundaluri spaţiale fiecare 
cultură avându-şi-1 pe al său. 

De unde concluzia extrem de drastică: între sentimentul spaţiului şi peisajul geo¬ 
grafic nu există absolut nici o legătură. D-l Blaga afirmă că ajunge la această concluzie 
nu din spirit de împotrivire, căci şi-ar da „bucuros asentimentul la trecerea de la un nivel 
de cercetare la altul, dacă i s r ar arăta măcar o umbră de echivalenţă între peisajul unei 
culturi şi viziunea spaţială specifică acestei culturi" (I, 40). 

în treacăt fie spus, de materialism simplist nu s f au făcut întodeauna vinovaţi nici 
morfologii culturii, căci atunci când ei vorbesc de pildă de sentimentul spaţiului simbo¬ 
lizat prin „corpul izolat» al culturii antice, sau de „infinitul tridimensional» al culturii 
occidentale, suntem departe de o simplă schematizare a unui peisaj geografic. Dar lăsând 
de o parte critica acestei critici a d-lui Blaga, să vedem ce este cu lipsa măcar a unei 
„umbre de echivalenţă» între mediu şi fenomenul cultural. 

D-l Blaga afirmă, de repetate ori, această poziţie esenţială pentru teoria d-sale: 
între sentimentul spaţiului şi mediul geografic nu există nici o legătură, după cum nu 
există nici între nici una din determinantele stilistice abisale şi nici unul din factorii 
mediului exterior. 

Astfel ni se afirmă cu tărie: „subconştientul îşi creiază prin simpla actualizare a 
latenţelor sale, ca o întâie proiecţiune, un cadru primar organic, de natură orizontică» 
(I, 130). 

„Subconştientul îşi creează singur un orizont spaţial, cum melcul îşi clădeşte casa 
de var» (I, 129) (termenul de „conchilie» e folosit şi la 11, 16). 

„Inconştientul individual sau colectiv, îşi durează un orizont sub presiunea esenţei 
sale native» (I, 73), „ca o prelungire firească a sa» (I, 73),... „ca o desfăşurare firească 
a sa» (L 73). 

„Qrizontul face parte integrantă şi organică din subconştient» (I, 74). Există un 
„primar apetit de cadru al sufletului» (I, 81) etc. 

Deocamdată teoria este foarte clară şi coherentă: nici o legătură nu există între 
determinantele stilistice subconştiente şi contingenţele materiale externe. Subconştientul 
îşi clădeşte într’adevăr matricea cu ale sale dintru ale sale. 

însă, de îndată chestiunea se complică: teoria mediului, cea decedată şi despre care 
ne-am fi aşteptat să nu mai auzim pomenindu-se, reînvie şi se amestecă în treburile abisale. 

Cea dintâi constatare tulburătoare este că toate aceste categorii subconştiente 
nu sunt general umane, aşa cum li s f ar fi cuvenit să fie ca unor adevărate „categorii» ce 
sunt. Ci ele se schimbă de la grup social la grup social. 

Unde este însă schimbare, trebuie să fie şi pricini ale schimbării. Aceste pricini de 
schimbare, pentru ca teoria d-lui Blaga să rămâie în picioare, ar fi urmat a fi explicate 
tot ca fenomene autonome ale subconştientului, fără de nici o legătură cu fenomenele ex¬ 
terioare ale „mediului» acela pentru totdeauna izgonit din filosofie. Se întâmplă însă că 
aceste variaţii ale matricelor sunt paralele cu variaţia factorilor geografici, istorici, 
biologici sau sociali. 

Ar putea să fie efectul unui simplu hazard: de pildă putem interpreta astfel, pe 
temeiul unei filosofii a hazardului, următoarea frază a d-lui Blaga: „Orizonturile subcon- 
ştiente pot fi aceleaşi la o mulţime de indivizi, la un popor, la un grup de popoare... la 
popoare despărţite prin mari intervale geografice sau de timp“. 

Cu alte cuvinte s’ar putea să fie vorba de o simplă potrivire misterioasă, cu totul 
întâmplătoare, care deci nu ar aduce după sine consecinţe teoretice prea grave. 

însă d-1 Blaga mai găseşte şi alte asemenea iviri simultane ale determinantelor sti¬ 
listice de o parte şi fenomenelor mediului exterior, de alta, care sunt din ce în ce mai 
tulburătoare: 

„Un anume spaţiu matrice se poate naşte şi cristaliza aproape în orice fel de peisaj" 
(II, 26), cu alte cuvinte nu în oricare peisaj. O anume limită a independenţei viziunii 
orizontice există deci! 

„Pentru indivizii aparţinători unei anume populaţii, unui anume loc şi timp, orizontul 
subconştient, poate fi, ce-i drept, comun, colectiv" (I, 105). Mai mult decât atâta există 
o tendinţă de echivalenţă între un fenomen şi altul: „Această matcă stilistică rămâne 
de obiceiu aceeaşi în cadrul unei întregi colectivităţi". 

Avem însă de aface numai cu o simplă echivalenţă, sau e mai mult decât atât: un 
amestec al peisajului în geneza sentimentului spaţial? D-1 Blaga spune: 

„Cert lucru: peisajul poate să fie un moment prielnic care să înlesnească plămădirea 
unei anume viziuni spaţiale: stepa rusească — planul infinit" (1, 72). Ca atare, în concluzie, 
există un „duh stilistic al locului". 

Iată dar o serie de „umbre de echivalenţe", dacă nu chiar de echivalenţe desăvârşite. 

Dacă însă determinantele stilistice variază concomitent cu variaţia unor factori ai 
mediului extern, partida d-lui Blaga este pierdută: cu nici un chip nu putem crede că 
variabilă independentă este subconştientul; iar variabila dependentă mediul extern, că 
adică s’ar schimba peisajul, istoria, rasa şi societatea după schimbările interne ale sub¬ 
conştientului. 

Ştiu: d-1 Blaga încearcă a ocoli întrebarea aceasta de pierzanie, afirmând că oa¬ 
menii îşi aleg peisajul în care trăiesc, potrivit determinantelor lor stilistice. Se poate. 
Odată născute aceste deosebiri, admitem ca omul să-şi aleagă peisajul ce se potriveşte 
stilului lui sufletesc: omul care tânjeşte după planul infinit, va merge în stepă; iar omul 
care tânjeşte după „spaţiu mioritic" va merge în „plaiuri" 

Aceasta îţi va permite să afirmi, fără umbra unei dovezi, că „ciobanul român, împins 
de valurile istoriei, a colindat sute şi sute de ani, toţi Carpaţii şi toate meleagurile balca¬ 
nice, orizontul mioritic subconştient l-a menţinut cele mai adesea în peisaj de plaiu şi 
i-a dat o permanentă, irezistibilă fobie faţă de altele" (II, 28), ceeace reprezintă o foarte 
subtilă şi admirabil de complicată explicaţie a transhumanţei şi a necesităţii ciobanului 
de a-şi aduce oile, la văratec, după iarbă, sus la munte,... la izvor! 

Dar în sfârşit să admitem teza. Ea tot nu răspunde întrebării: cum se face că oamenii 
între ei sunt deosebiţi: unii tânjind după stepă; iar alţii tânjind după plaiuri? 

Şi chiar dacă echivalenţa dintre „spaţiu" şi „peisaj" geografic ar fi astfel lămurită, 
rămân alte echivalenţe care refuză această explicaţie, căci nu numai cu peisajul are legături 
matricea stilistică, ci şi cu fenomenele biologice. Astfel d-1 Blaga ne spune că: matricea 
stilistică este egal de determinantă cu factorul biologic, căci „el colaborează la definirea 
unui popor, tot atât de mult ca sângele şi graiul". Ni se arată şi existenţa unui „spirit 
etnic" şi a unor „substanţe etnice" (II, 112) în „legătură de sânge cu matca etnică" (II, 175) 
şi ni se afirmă că „pasiunea pitorescului ţine de anatomic" (II, 134) sau că „spiritul epi- 
gramatic" al lui Caragiale e peninsular „venind neapărat de la sud, prin rasă". 

în sfârşit aflăm un fapt senzaţional: acela că ţiganii nu au matrice stilistică 1 

Abilitatea logică folosită în cazul argumentului cu mediul geografic, nu mai poate 
fi repetată aci. Căci, într’adevăr, dacă admitem, la mare nevoie, că ciobanul român îşi 
alege locul de aşezare la munte de dorul spaţiului mioritic, iar nu din nevoile păstoritului, 
de data aceasta nu vom putea admite că cineva îşi alege rassa din care face parte, po- 

trivit matricei sale stilistice! Desbaterea se rezumă astfel în absurd: ţiganii, pentru ca nu 
au nici o matrice stilistică se nasc ca membri ai neamului ţigănesc, lată concluzia logică 
a premiselor d-lui Blaga. Lăsând de o parte o altă contrazicere: D-l Blagadupă ce afirmă 
că nu există nicăieri un vid stilistic, găseşte totuşi un întreg neam care nu are absolut 
nici un stil, următor faptului că nu are nici matrice stilistică. Ceeace din nou este absurd. 

Concluzia la care putem ajunge, în urma analizei de mai sus, făcută pe temeiul ar¬ 
gumentelor pe care însuşi d-l Blaga ni le dă, este că, dacă primim ca certă existenţa unui 
orizont spaţial subconştient, determinat şi structurat în anume chip, apoi va trebui să-l 
supunem „teoriei mediului" şi să-l socotim ca o variabilă în funcţiune de diverse colecti¬ 
vităţi istorico-geograficel 

De altfel, de ce să mai insistăm? Fraza de mai sus, nu este a mea, ci a d-lui Blaga. 
D-sa spune că: „există un orizont spaţial, determinat şi structurat în anume chip al 
subconştientului, o variabilă în funcţiune de diverse colectivităţi istorico-geografi- 
ce u . Cetitorul poate găsi această concluzie în „Orizont şi Stil" pagina 110. 

Ei atunci I Dacă era vorba să ajungem aci, adică la o teorie a mediului clar expri¬ 
mată, ce nevoie mai era să eliberăm în prealabil certificate de deces? 

în concluzie, putem afirma pe dreptate, că teoria abisală a d-lui Blaga, în cazul cel 
mai bun, nu este desăvârşit închegată logic, deoarece nu se vede clar opţiunea făcută în¬ 
tre două teze contradictorii, amândouă afirmate: este subconştientul autonom? sau suferă 
condiţionări geografice, biologice şi sociale în genere (istorice cum le numeşte d-l Blaga)? 

Dacă subconştientul suferă determinările faptelor exterioare, fie venite direct, bio¬ 
logic, fie trecute, indirect, prin înrâuririle externe, exercitate asupra vieţii sufleteşti conş¬ 
tiente, toată încercarea d-lui Blaga este caducă: era zadarnic ca d-sa să se revolte 
împotriva „teoriei mediului", pentru a sfârşi să admită clandenstin în cursul argumentării 
ceea ce refuzase în premisei 

Dacă dimpotrivă subconştientul este autonom, născându-se din sine, atunci ar fi 
trebuit, în primul rând, ca d-l Blaga să nu mai facă apel, în niciun chip, la „mediul" 
acest dispreţuit şi să rămână la simplele sale „analize abisale". Şi dacă ar fi făcut aşa, 
ne-ar mai fi rămas doar să ne întrebăm asupra necesităţii acestei teorii, care încearcă să 
explice un fenomen neclar (stilul), printr’un fenomen încă mai neclar (psihologia abisală). 

Marginile explicaţiilor filosofice. Pentru a putea închide această discuţie pur teo¬ 
retică, ne rămâne să ne întrebăm asupra valorii pe care o poate avea teoria filosofică, în 
genere, ca explicatoare a fenomenelor sociale. 

După credinţa noastră, teoria d-lui Blaga este insuficientă nu numai pentrucă, în 
construcţia ei sunt unele greşeli, de logică internă, ci şi pentrucă problemele culturii 
omeneşti nu sunt de natură a fi explicate, fără rest, printr’o filosofie. D-l Blaga s’a con¬ 
damnat singur la greşală, adoptând un punct de vedere duşmănos ştiinţei. 

Mai întâi reducerea unei întregi culturi la stilul ei, este abuzivă. O cultură are nu 
numai un stil ci şi un conţinut. Stilul este doar formativ, nu creator de vieaţă socială. Pe¬ 
cetea lui se poate într’adevăr pune pe orice faptă de viaţă omenească, deci şi pe viaţa 
socială a oamenilor, dar aceasta nu înseamnă că geneza acestei vieţi stă exclusiv în stil. 
Această viaţă socială este alcătuită din faţete multiple, ca o sinteză de conţinuturi eco¬ 
nomice, spirituale juridice, politice, cu structuri care îi sunt autonome etc. Când descrim, 
când analizăm o societate, cu dorinţa de a o înţelege, putem fără îndoială să căutăm a 
vedea care este stilul general de a cărui lege estetică ţine seama societatea respectivă. 
Dar când vrem să aflăm mecanismul de naştere, geneza acestei societăţi, este o greşală 
să reducem totul la stil, după cum greşală ar fi să reducem totul la o anume psihologie, 
un anume sentiment de dreptate, un anume sistem de valori morale sau religioase sau la 
oricare altă unică pricină. Trebue să dăm stilului ce este al stilului, dar numai atât. Este 
drept că, deobicei sociologii nu acordă destulă importanţă fenomenului stil. în ce ne pri¬ 
veşte, recunoaştem cinstit că din cetirea d-lui Blaga, ne-am ales cu această învăţătură: 
va trebui să urmărim mai atent amestecul stilului în procesul de formare a societăţilor. 

Cu alte cuvinte, aşa cuni am mai spus, când vom vorbi de amestecul vieţii psihologice în 
geneza fenomenelor sociale, o specială atenţie o vom da-o stilului. 

Aceasta vom putea-o face şi va trebui să o facem, chiar dacă nu primim teoria abi¬ 
sală a d-lui Blaga, ci vedem în stil un fenomen de psihologie normală, conştientă. în 
această muncă vom găsi deseori în operile d-lui Blaga analize asupra stilului românesc, 
descrieri şi intuiţii pe care să hi se dea voie, după atâta critică, să le numim admirabile 
fără ca cineva să ne poată bănui de părtinire. 

Aceasta nu ne va împiedica însă, de loc, să ducem mai departe o luptă înverşunată 
înpotriva exclusivismului explicării prin stil, căci despre combaterea acestei teze este 
vorba în rândul întâi. 

Ori şi ce exlusivism teoretic ni se pare primejdios. De ce afirmăm aceasta? Pentru 
că ştim că nu există fenomen mai complicat decât viaţa neamurilor. A-l reduce la simplu, 
este a-l judeca simplist. Fatal, în sociologie, formula simplă este o formulă înşelătoare, 
imperialismul unei singure dogme fiind imperialismul improvizatorului grăbit. 

Mentalitatea ştiinţifică, din nefericire, nu este încă destul de răspândită şi de bine 
cunoscută. Vechile încrederi în puterile desăvârşite ale raţiunii care analizează o realitate 
ea însăşi raţională, ordonată după un principiu unic, nu au pierit. Mai ne ispiteşte găsirea 
formulei magice care să ne facă stăpânii „principiului unic"', mai credem în „numele 
secret", în „Cuvântul" pe care e de ajuns să-l cunoşti pentru a te putea substitui Creato¬ 
rului. De aceea atât de bucuroşi suntem când ni se pare că am găsit asemenea principii 
magice, precum de pildă „spaţiul mioritic", „năzuinţa stihială" sau alte asemenea formule, 
care sunt misterioase numai prin sonoritatea lor, (analizaţi de pildă ce minunat e ales 
în acest scop cuvântul de „mioritic") ci şi prin originea lor. Undeva în subconştient, nu 
se ştie nici pentru ce, nici cum, nici de când, există sâmburele acesta mistic, matricea 
stilistică. O are fiecare dintre români, o are neamul întreg. Şi atât e de ajuns pentru a ne 
lămuri cu desăvârşire despre toată soarta culturii acestui neam. Oridecâteori, un membru 
al acestui neam, va creea un bun cultural, spaţiul mioritic, năzuinţa stihială, categoria 
organicului îl vor determina din adâncuri. Creaţia ca atare, conţinutul ei istoric şi feno¬ 
menal, cultura care există hic et nune sunt lucruri de minimă importanţă: formula cea 
din adâncuri e singurul tâlc al culturii. 

Ei bine, împotriva acestei iluzii trebue să luăm atitudine. Să presupunem că teoria 
d-lui Blaga ar fi fost minunat închegată logic: ea tot ar fi însemnat punerea în disponi¬ 
bilitate a întregei istorii româneşti. 

în realitate însă, aceasta înseamnă punerea în disponibilitate a însăşi neamului ro¬ 
mânesc şi reducerea lui la o formulă magică. înlocuirea străduinţelor lui de veacuri, 
printr’o „esenţă". 

Cultura unui neam nu este ceva care se creează, veşnic spontan, ca o ţâşnire mereu 
întâmplându-se la fel ca în ziua întâia, din adâncurile unei formule subconştiente. Ci cul¬ 
tura. unui nearn^ alcătuieşte o zestre, care se transmite din generaţie în generaţie. Stilul 
unei culturi, el însuşi, se formează pe încetul, prin necontenitele adausuri ale vieţii sufle¬ 
teşti dintr’un rând de oameni, la străduinţele altor rânduri. Cei tineri cresc în neîntreruptă 
legătură cu această zestre culturală primită de la înaintaşi, se formează la stilul ei, îl duc 
mai departe lăsându-1 moştenire fiilor. Ceeace face deci uniformitatea culturii noastre ţă¬ 
răneşti, ceeace formează însăşi cultura noastră ţărănească, nu este miezul ei subconştient 
(chiar dacă acesta într’adevăr ar exista) ci tradiţia conştientă ca atare, O poezie popu¬ 
lară, Mioriţa de pildă, nu ţâşneşte gata făcută din „spaţiul mioritic", ci se şlefueşte în¬ 
cetul cu încetul, prin necurmata ei vieţuire în mijlocul unui neam, de care se află legată 
prin nenumărate fire. Este iluzoriu să crezi că ai explicat ceva din geneza Mioriţei, prin 
spaţiul mioritici 

Ci Mioriţa trebue înţeleasă în legătură cu vieaţa oamenilor de pe acest pământ, cu 
credinţele lor despre ce este lumea, moartea, cu riturile atât de răspândite şi de adânc 
înrădăcinate ale nunţii cu moartea, care toate sunt lucruri ce nu ies dintr’un sâmbure 
subconştient, latent, ci din închegarea conştientă şi manifestă a traiului omenesc într’o 

obştie supusă tuturor puterilor care vin din pământul pe care trăiesc, din 'rasa căreia 
aparţin, din curentele culturale cărora au fost supuşi, din amintirea şi trăirea întregei 
zestre culturale păstrată necurmat de-alungul unei nesfârşite istorii care vine de la cei 
dintâi oameni ai pământului, până la noi. 

De aceea singurul lucru pe care îl putem spune dacă e vorba să formulăm o lege a 
fenomenului românesc, este că peste tot, întâlnim „obştea pe temei de tradiţie difuză", 
aşa cum am arătat. 

Această obşte trăieşte pe planul istoric. Soarta ei se petrece în veac. Aci trebue deci 
să găsim lămurirea. 

Poate mă fac mai lesne înţeles dacă arătam de pildă, că ortodoxismul, atât de adânc 
înrâuritor al vieţii noastre populare, nu poate fi redus la o „matrice stilistică". încercarea 
pe care o face în această direcţie d-1 Blaga, căutând să arate că „stilul" ortodoxiei se 
explică tot prin inconştient, este o încercare temerară care nu poate fi primită. Oricât ai 
pune problema adevărului „stilistic", iar nu a celui „sinodal", Românii sunt ortodocşi 
pentrucă, istoriceşte, la anume an al vieţii lor, au dat ascultare chemării creştine a Bi¬ 
sericii ortodoxe, iar nu pentrucă „matricea lor stilistică" are anume determinante precum 
„organicul" şi „sofianicul". 

Soarta aceasta în veac a culturii româneşti o socotim noi de hotărîtoare importanţă. 
Aci va trebui să ne punem toată puterea de muncă, pentrucă aci vom putea găsi noi, dacă 
nu o „formulă" magică şi o „cheie de aur", cel puţin mai bună înţelegere a tradiţiei ne¬ 
contenite, căreia noi suntem datori a-i da ascultare şi supunere. 

Ca atare, socotim că trebue să facem sociologia acestei culturi populare, iar nu me¬ 
tafizica ei, nu pentrucă din întâmplare suntem sociologi iar nu metafizicieni, ci pentru 
că toate faptele care se petrec în veac sunt supuse legii veacului, ceea ce înseamnă că, 
chiar dacă nu am fi sociologi, ar trebui să ne hotărîm a fi. 

H. H. STAHL 


CELNICII ŞI FÂLCAREA 

O INSTITUŢIE MILENARĂ A AROMÂNILOR NOMAZI 


Primele menţiuni istorice despre Aromâni datează de pe la sfârşitul secolului al 
10-lea. Cel mai vechi cronicar bizantin care-i pomeneşte este Kedren. Cel dintâi docu¬ 
ment, cu dată oarecum sigură (anul 980), în care sunt pomeniţi Aromânii, este un chrisov 
al împăratului Vasile 11 Bulgarochtonul, păstrat de cronicarul bizantin Kekavmenos, în 
cronica lui intitulată „Strategicon", 

încă dela aceste prime apariţiuni în istorie, ei se înfăţişează cu două caracteristici, 
pe care unele grupe le-au păstrat până în zilele noastre: 

1. Sunt arătaţi ca nomazi „Vlahon oditon", vlahi călători, zice Kedren, vorbind 
despre vlahii, care ar fi omorât, pela anul 976 pe David, fratele ţarului Samuel, potriv¬ 
nicul lui Vasile II. Mai precis încă, Ana Comnena, vorbind despre Vlahii, dintre care 
tatăl ei, Alexie Comnen, a înrolat un număr în armatele sale, spune: „Cei ce duc o viaţă 
nomadă (nomada vion eilonte) şi care, se numesc în limba comună Vlahi (Vlorhous toutous 
i koini kalein oide dialectos". 

2. Ei sunt arătaţi ca având conducători care se numeau, atunci ca şi astăzi, 
celnici. 

